Lectio Divina

*fuq il-Vanġelu tal-Ħadd*

**4 Ħadd tar-Randan**

Sena B

Ġw 3:14-21

Din is-silta tinsab fl-isfond tad-djalogu bejn Ġesù u Nikodemu, intellettwali Lhudi, li nsibuh biss fir-raba’ vanġelu. Għalkemm b’xi mod tista’ titqies parti mid-djalogu, fir-realtà is-silta hija iktar diskors ta’ Ġesù li jgħaqqad ma’ dak li jgħid Ġwanni l-Battista fix-xena ta’ wara. F’vers 12, Ġesù jitfa’ dubju serju fuq il-kapaċità jew il-predispożizzjoni ta’ Nikodemu u sħabu (il-mexxejja reliġjużi ta’ Iżrael) li jilqgħu lil Ġesù u jinfetħu għall-fidi: “Jekk intom ma temmnux meta nitkellem magħkom fuq il-ħwejjeġ tal-art, kif sejrin temmnu meta nkellimkom fuq il-ħwejjeġ tas-sema?” Minn hawnhekk jibda diskors li jinkludi temi ċentrali fir-raba’ vangelu, il-“ħwejjeġ tas-sema” irrivelati mill-Iben li ġie mibgħut minn hemm (v.13).

**v. 14-15: U kif Mosè rafa’ s-serp fid-deżert, hekk jeħtieġ li jkun merfugħ Bin il-bniedem, biex kull min jemmen fih ikollu l-ħajja ta’ dejjem.**

Ir-rakkont tas-serp tal-bronż (*Nm* 21,4-9) huwa episodju famuż fl-istorja tal-poplu Lhudi fid-deżert imma fl-istess ħin problematiku: anki l-popli tal-madwar kellhom simboli bħal dawn li jirrikorru għalihom meta jiġu migduma mis-sriep velenużi, u dak li jagħmel Mosè seta jidher bħala xi ħaġa li tħeġġeġ il-maġija u s-superstizzjoni. Il-kummentaturi ta’ dan it-test kienu għalhekk jisħqu li l-Lhud kisbu l-fejqan mhux mill-ħarsa lejn is-serp imma mill-fidi f’Alla (cf. *Għerf* 16,6: “Għax kull min kien idur lejh kien isalva, mhux b’dak li kien jara, iżda bik li ssalva ’l kulħadd). *Ġw* wkoll ineħħi r-riferiment lejn il-ħars u minflok jqiegħed l-enfasi fuq l-elevazzjoni u l-fidi. Is-salib huwa elevazzjoni, glorifikazzjoni ta’ Bin il-bniedem (cf. 8,28; 12,23; 12,34; 13,31), b’differenza mit-teoloġija primittiva li kienet titkellem mis-salib bħala “tixjin” u l-eżaltazzjoni li sseħħ wara bil-qawmien (cf. *Atti* 2,33-36; 5,30; *Fil* 2,8-11). Il-fidi twassal għal komunjoni sħiħa ma’ Ġesù (xi eżeġeti jippreferu l-lezzjoni “biex kull min jemmen ikollu fih [ἐν αὐτῷ] il-ħajja ta’ dejjem”: il-fidi f’Ġesù ma tagħtix sempliċi fejqan tal-mument (bħalma kien jagħti s-serp) jew il-ħajja li ma tintemmx wara l-mewt imma tqiegħed fih, minn issa, il-ħajja ta’ dejjem, il-ħwejjeġ tas-sema.

**v. 16: Għax Alla hekk ħabb lid-dinja li ta lil Ibnu l-waħdieni, biex kull min jemmen fih ma jintilifx, iżda jkollu l-ħajja ta’ dejjem.**

Din il-frażi kerigmatika tiġbor fiha il-messaġġ kristjan tar-redenzjoni. Ġesù huwa espressjoni li bħalha qatt ma dehret tal-imħabba ta’ Alla (l-avverbju οὕτως, *hekk*), il-milja tar-relazzjoni bejn Alla u d-dinja. Id-“dinja” mhix sempliċiment il-post fejn jgħixu l-bnedmin imma l-umanità midinba li tbiegħdet minn Alla u tilfet il-ħajja divina. Din għandha bżonn il-ħajja ta’ dejjem għax inkella taqa’ fit-“telfien”. Il-komunikazzjoni ta’ din il-ħajja tibda mill-fatt li l-Iben jiġi mibgħut f’dan il-kuntest, jidħol f’din id-dinja.

**v. 17: Għax Alla ma bagħatx lil Ibnu fid-dinja biex jagħmel ħaqq mid-dinja, imma biex id-dinja ssalva permezz tiegħu.**

*Ġw* ikompli bil-formulazzjoni pożittiva tal-messaġġ kristjan tas-salvazzjoni: l-Iben ġie mibgħut esklussivament għas-salvazzjoni tad-dinja u għall-umanità kollha, mhux għat-telfien tagħha u għas-salvazzjoni ta’ grupp żgħir ta’ nies (kif kienu jemmnu l-Injostiċi). Ġesù huwa għalhekk is-“salvatur tad-dinja” (cf. 4,42; *1Ġw* 4,14), l-istess dinja (umanità) li għamlet ħaqq minnu u qatlitu.

**v. 18-19: Min jemmen fih ma jkunx ikkundannat; iżda min ma jemminx huwa ġa kkundannat, għax ma emminx fl-isem tal-Iben il-waħdieni ta’ Alla. U l-ġudizzju huwa dan: li d-dawl ġie fid-dinja, imma l-bnedmin ħabbew id-dlam aktar mid-dawl, għax l-għemil tagħhom kien ħażin.**

“Il-ġudizzju jseħħ *hic et nunc*, u jiġi stabilit fuq il-fidi jew in-nuqqas ta’ fidi fl-Iben il-waħdieni ta’ Alla... Min-naħa tiegħu Alla ma jridx ‘jiġġudika’ imma ‘jsalva’: jekk madankollu jseħħ il-‘ġudizzju’, il-ħtija hija tal-bnedmin li ma jemmnux fl-Iben. Il-ġudizzju għalhekk mhuwiex ħlief l-oppost mudlam tal-att eskatoloġiku tal-imħabba salvifika ta’ Alla, u n-nuqqas ta’ fidi li tikkawżah tibqa enigma diffiċli li tibqa’ tinkwieta lill-evanġelista” (R. Schnackenburg). In-nuqqas ta’ fidi hija għażla li diġa seħħet fl-umanità u hija parti mill-istorja (ἠγάπησαν, *ħabbew*, fl-*aorist*) imma fl-istess waqt hemm nies li huma eċċezzjoni għal din l-imġieba ġenerali u huma u jagħrfu d-dawl iwieġbu lura għall-imħabba tal-missier. L-għemil joħroġ għad-dawl it-tweġiba tal-fidi.

**v. 20-21: Għax kull min jagħmel il-ħażen jobgħod id-dawl, u ma jersaqx lejn id-dawl, biex għemilu ma jinkixifx. Imma min jagħmel is-sewwa jersaq lejn id-dawl, biex juri li hemm Alla f’għemilu.**

Li tersaq, toħroġ għad-dawl huwa sinonimu tal-fidi jew in-nuqqas tagħha (cf. 5,40; 6,35.37.44.45; 7,37). Id-dixxiplu huwa msejjaħ biex “jipprattika l-verità” (ἀλήθεια, *qui facit veritatem*): il-verità hija dak kollu li ġej minn Alla, ir-rieda tiegħu. Hekk “joħroġ għad-dieher (φανερωθῇ, *passiv*) li l-għemil tiegħu huwa mwettaq f’Alla”. Mhuwiex id-dixxiplu li juri hu lil Alla f’għemilu imma l-komunjoni ma’ Alla toħroġ għad-dawl, kważi b’mod naturali, mill-għemil. Il-ħajja morali tal-kristjan turi li hemm livell, dimensjoni oħra tal-atti tiegħu: mhux sempliċi deċiżjoni tiegħu imma relazzjoni ma’ Alla.